CELEX: 32018R1259
Language: sl
Date: 2018-09-20 00:00:00
Title: Uredba Komisije (EU) 2018/1259 z dne 20. septembra 2018 o spremembi Uredbe (EU) št. 873/2012 o prehodnih ukrepih glede seznama Unije z aromami in izvornimi snovmi iz Priloge I k Uredbi (ES) št. 1334/2008 Evropskega parlamenta in Sveta v zvezi s podaljšanjem prehodnega obdobja iz člena 4 v zvezi z aromo „koncentrat arome žara (rastlinskega izvora)“ (št. FL 21.002) (Besedilo velja za EGP.)

21.9.2018   
               
               
                  SL
               
               
                  Uradni list Evropske unije
               
               
                  L 238/28
               
            
         UREDBA KOMISIJE (EU) 2018/1259
         z dne 20. septembra 2018
         o spremembi Uredbe (EU) št. 873/2012 o prehodnih ukrepih glede seznama Unije z aromami in izvornimi snovmi iz Priloge I k Uredbi (ES) št. 1334/2008 Evropskega parlamenta in Sveta v zvezi s podaljšanjem prehodnega obdobja iz člena 4 v zvezi z aromo „koncentrat arome žara (rastlinskega izvora)“ (št. FL 21.002)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih ter spremembi Uredbe Sveta (EGS) št. 1601/91, uredb (ES) št. 2232/96 in (ES) št. 110/2008 ter Direktive 2000/13/ES (1) in zlasti člena 25(3) Uredbe,
         ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 1334/2008 določa seznam Unije z aromami in izvornimi snovmi, odobrenimi za uporabo v in na živilih, ter pogoje za njihovo uporabo.
                  
               
                     (2)
                  
                  
                     Z Izvedbeno uredbo Komisije (EU) št. 872/2012 (3) je bil sprejet seznam aromatičnih snovi in vključen v del A Priloge I k Uredbi (ES) št. 1334/2008.
                  
               
                     (3)
                  
                  
                     Z Izvedbeno uredbo (EU) št. 872/2012 je bil v Prilogo I k Uredbi (ES) št. 1334/2008 vključen tudi del B („aromatični pripravki“), C („toplotno obdelane arome“), D („predhodne sestavine arome“), E („druge arome“) in F („izvorne snovi“). Deli B do F navedene priloge ustrezajo kategorijam arom in izvornih snovi iz člena 9(b) do (f) Uredbe (ES) št. 1334/2008. Deli B do F ne vsebujejo nobenega vnosa.
                  
               
                     (4)
                  
                  
                     Uredba Komisije (EU) št. 873/2012 (4) je ob prvem vzpostavljanju seznama Unije z aromami določala številne prehodne ukrepe.
                  
               
                     (5)
                  
                  
                     Z Uredbo (EU) št. 873/2012 je bil 22. oktober 2015 določen kot rok za predložitev zahtevkov za odobritev arom in izvornih snovi iz člena 9(b) do (f) Uredbe (ES) št. 1334/2008 v skladu z Uredbo (ES) št. 1331/2008. Določeno je bilo tudi prehodno obdobje za živila, katerim so bile dodane te arome, do ocene predloženih zahtevkov s strani Evropske agencije za varnost hrane (v nadaljnjem besedilu: Agencija).
                  
               
                     (6)
                  
                  
                     V skladu s členom 3 Uredbe (EU) št. 873/2012 je bil zahtevek za odobritev arome „koncentrat arome žara (rastlinskega izvora)“ (št. FL 21.002), ki spada v kategorijo iz člena 9(e) „druge arome“, predložen 20. oktobra 2015.
                  
               
                     (7)
                  
                  
                     Agencija je 5. oktobra 2017 vlagatelja zaprosila, naj do 5. avgusta 2018 predloži dodatne znanstvene informacije in toksikološke študije. Vlagatelj je Komisijo in Agencijo obvestil, da se zahtevane študije že izvajajo, da bi bile zahtevane informacije predložene v roku.
                  
               
                     (8)
                  
                  
                     Zaradi pravne varnosti bi se v primeru, da zahtevane informacije ne bi bile predložene do določenega roka, moral uporabiti člen 3(4) Uredbe (ES) št. 1331/2008, da bi se končal skupni postopek posodobitve seznama Skupnosti.
                  
               
                     (9)
                  
                  
                     V skladu s cilji Uredbe (ES) št. 1334/2008 je ustrezno, da se za zagotovitev pravne varnosti v zvezi z živili, katerim je dodana aroma „koncentrat arome žara (rastlinskega izvora)“ (št. FL 21.002), za ta zahtevek začasno podaljša prehodno obdobje iz člena 4 Uredbe (EU) št. 873/2012, dokler Agencija ne zaključi ocene.
                  
               
                     (10)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            
               1.   V členu 4 Uredbe (EU) št. 873/2012 se doda nov odstavek 2:
               
                  
                     „2.   Živila, ki vsebujejo aromo ‚koncentrat arome žara (rastlinskega izvora)‘ (št. FL 21.002) iz kategorije ‚druge arome‘ in se zakonito dajejo na trg ali označijo pred 22. aprilom 2020, se lahko tržijo do minimalnega roka trajanja ali roka uporabe. Če se informacije, ki jih zahteva Evropska agencija za varnost hrane, ne predložijo do 5. avgusta 2018, se postopek za predložitev zahtevka konča v skladu s členom 3(4) Uredbe (ES) št. 1331/2008.“
                  
               
            
            
               2.   Prvotni odstavek člena 4 se oštevilči kot odstavek 1.
            
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
            Uporablja se od 23. aprila 2018.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 20. septembra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 354, 31.12.2008, str. 34.
         
            (2)  UL L 354, 31.12.2008, str. 1.
         
            (3)  Izvedbena uredba Komisije (EU) št. 872/2012 z dne 1. oktobra 2012 o sprejetju seznama aromatičnih snovi iz Uredbe (ES) št. 2232/96 Evropskega parlamenta in Sveta, njegovi uveljavitvi v Prilogi I k Uredbi (ES) št. 1334/2008 Evropskega parlamenta in Sveta ter razveljavitvi Uredbe Komisije (ES) št. 1565/2000 in Odločbe Komisije 1999/217/ES (UL L 267, 2.10.2012, str. 1).
         
            (4)  Uredba Komisije (EU) št. 873/2012 z dne 1. oktobra 2012 o prehodnih ukrepih glede seznama Unije z aromami in izvornimi snovmi iz Priloge I k Uredbi (ES) št. 1334/2008 Evropskega parlamenta in Sveta (UL L 267, 2.10.2012, str. 162).